La Regidoria de Polítiques LGTBIQ+ anuncia la programació del Port Pride Sagunt 2025
27 de juny 2025

![](/media/vwyhiovw/c_img_4338.jpg?width=850&height=566.9886363636364)

El programa d'activitats del Port Pride Sagunt d'enguany que ha organitzat la Regidoria de Polítiques LGTBIQ+ de l'Ajuntament de Sagunt inclou actes reivindicatius, així com esdeveniments artístics. La manifestació està convocada per al 12 de juliol a les 19.30 hores sota el lema ‘Sagunt amb Orgull: ni censura, ni retallades ni un pas enrrere’ i recorrerà l'av. Mediterrani des de la rotonda de l'Àncora fins al Pantalà.

El programa del Port Pride Sagunt 2025 ha començat en acabar [la roda de premsa de presentació d'esta edició](https://www.youtube.com/watch?v=AIGnU53Rkjw) amb el desplegament de pendons LGTBIQ+, un acte reivindicatiu de caràcter simbòlic que s'ha dut a terme als edificis municipals de la ciutat. Cal esmentar la participació de l'alcalde de Sagunt, Darío Moreno; el regidor de Polítiques LGTBIQ+, Raúl Palmero; i el regidor Roberto Rovira; així com altres regidors i regidores de la Corporació Municipal.

L'alcalde de Sagunt ha fet referència als dos vessants de l'orgull: "Volem una celebració festiva, divertida i cultural, però no ens hem d'oblidar que l'orgull també és reivindicatiu. Els drets que hem aconseguit no són inamovibles i hem de continuar lluitant pel seu manteniment". Darío Moreno ha recordat que "el 80 % de la població trans té problemes d'inserció laboral" pel que encara "fa falta conscienciació".

![](/media/lhxjszwo/c_img_4354.jpg?width=850&height=566.9886363636364)  
  
Després de detallar la programació, el regidor de Polítiques LGTBIQ+ ha reivindicat un Pacte d'Estat contra els discursos d'odi, així com més educació en igualtat i diversitat, atenció sanitària sense discriminació i l'aplicació del Reial Decret LGTBIQ+ en l'ocupació: "Som les veus que no es van sentir, som moltes, estem a tot arreu i no deixarem de lluitar per una vida digna. Este orgull és també pels qui ja no estan, pels qui no poden marxar i pels qui encara resistixen".  
  
Per la seua banda, el regidor Roberto Rovira ha afirmat que estan complint amb el que van prometre en iniciar la legislatura: "Sagunt es mereix la celebració de l'orgull i reivindicar els drets LGTBIQ+ en esta ciutat. Crec que ho estem aconseguint a poc a poc. Som una ciutat molt important i, en referència a la resta de ciutats que sí que el celebraven, hem fet un gran pas".

![](/media/qxohtp0n/c_img_4361.jpg?width=850&height=566.9886363636364)

#### **Programació Port Pride Sagunt**

La nit del dissabte 28 de juny es durà a terme un altre acte simbòlic per a reivindicar els drets d'este col·lectiu que consistirà en la il·luminació del Consistori de Sagunt i la Tinència d'Alcaldia del Port de Sagunt.

![](/media/m0fhas2l/cartel_c.jpg?width=282&height=399&mode=max)

Amb relació a la part artística del programa, des del dilluns 7 al dissabte 12 de juliol la ciutadania podrà visitar als jardins de la Gerència una exposició de cartells de l'Orgull i MuralArts el títol del qual és _Murals per la diversitat_. Així mateix, el divendres 11 de juliol a la Casa dels Berenguer es desenvoluparan dues accions teatrals de _Diversitat en Moviment_: _Las aventuras de Alicia_ (21.15 hores) i _Mis virtudes RIDER. Joan Abellán_ (22 hores).

L'últim acte de la programació del Port Pride Sagunt 2025 és la manifestació que acabarà al voltant de les 20.30 hores al Pantalà amb la lectura del manifest. A continuació (21 hores), se celebrarà un gran espectacle de Liz Dust al qual seguirà un concert de l'Orquesta Valkyria 2.0 (22.30 hores). Cal destacar que també hi haurà festa de l'espuma, una barra amb beguda i una gastroneta amb frànkfurts calents gratis.

Durant la roda de premsa també s'han atorgat els premis a l'alumnat de l'IES Clot del Moro que ha guanyat el concurs de disseny de cartells de l'Orgull LGTBIQ+.

*   [](http://www.facebook.com/sharer.php?u=https://aytosagunto.es/va/actualitat/2025-06-27-la-regidoria-de-politiques-lgtbiq-anuncia-la-programacio-del-port-pride-sagunt-2025/ "Facebook")
*   [](http://twitter.com/share?url=https://aytosagunto.es/va/actualitat/2025-06-27-la-regidoria-de-politiques-lgtbiq-anuncia-la-programacio-del-port-pride-sagunt-2025/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-06-27-la-regidoria-de-politiques-lgtbiq-anuncia-la-programacio-del-port-pride-sagunt-2025/ "Linked In")
*   [](mailto:?body=https://aytosagunto.es/va/actualitat/2025-06-27-la-regidoria-de-politiques-lgtbiq-anuncia-la-programacio-del-port-pride-sagunt-2025/)